**Lectio Divina**

**It-III Ħadd tal-Għid**

Sena C

**Ġw 21,1-19**

**Xmun Pietru qalilhom: “Sejjer nistad”. Qalulu: “Ħa niġu miegħek aħna wkoll”. Marru, rikbu d-dgħajsa, u dak il-lejl ma qabdu xejn.**

Fir-rakkont tidher il-prominenza ta’ Pietru: huwa hu li jieħu l-inizjattiva li jmur jistad (v.3), jintefa’ l-baħar (v.7b), jitla’ fid-dgħajsa u jiġbed l-art ix-xibka mimlija ħut (v.11). Lilu Ġesù jafda l-missjoni li jirgħa l-ħrief u n-nagħaġ tiegħu wara li għal tliet darbiet jitolbu stqarrija ta’ mħabbtu għalih (v.15-17). Madanakollu huwa *d-dixxiplu l-ieħor*, dak *li kien iħobb Ġesù*, li jagħraf l-ewwel lil Ġesù (v.7; 20,8); kien hu wkoll li kellu jibqa’ u jagħti xhieda sa ma Ġesù jerġa’ jiġi (v.20-23). Ġesù jsejjaħ u jagħti kariżmi differenti lil dawk li jħobb. Huwa liberu fl-għażliet li jagħmel u jmur ’il hemm mir-raġunamenti u l-aspettattivi umani tagħna.

Fid-diversità tal-kariżmi teżisti l-komunjoni. *Qalulu: “Ħa niġu miegħek aħna wkoll”.* Pietru ma jibgħathomx jistadu imma joffri li jmur jistad hu. L-awtorità li għallimna Ġesù ma tikkonsistix filli wieħed jikkmanda imma filli wieħed jaqdi u jkun ta’ eżempju għal dawk li jrid jaqdi (Ġw 13,14-15).

Madanakollu l-komunjoni tibqa’ mingħajr frott sakemm ma tkunx ukoll komunjoni ma’ Ġesù. *“Dak il-lejl ma qabdu xejn*.” Fir-rakkont simili li nsibu f’Luqa, jgħidulu: *“Mgħallem, għamilna lejl sħiħ nitħabtu u ma qbadna xejn”* (Lq 5,5). Fil-fatt, *“il-fergħa ma tistax tagħmel frott minnha nfisha jekk ma tibqax fid-dielja, hekk anqas intom jekk ma tibqgħux fija. Jiena d-dielja, intom il-friegħi. Min jibqa’ fija u jiena fih, dan jagħmel ħafna frott”* (Ġw 15,4-5).

**Filgħodu mas-sebħ, Ġesù kien qiegħed ix-xatt, imma d-dixxipli ma kienux jafu li kien Ġesù. Ġesù qalilhom: “Għandkom x’tieklu, ħbieb?”. “Le”, weġbuh. Qalilhom: “Waddbu x-xibka n-naħa tal-lemin tad-dgħajsa u ssibu”. Dawk waddbu x-xibka, u mbagħad ma felħux jiġbduha daqs kemm qabdu ħut!**

Sakemm Ġesù ma jdawwalx il-jum tal-Knisja tiegħu, anke l-istess jum, bit-taħbit kollu tiegħu, jibqa’ lejl. Malli *jiġi* Ġesù, jibda jisbaħ. Ġesù huwa d-dawl tad-dinja (Ġw 1,9; 9,4s; 11,9s). *“Ġesù kien qiegħed ix-xatt, imma d-dixxipli ma kienux jafu li kien Ġesù.”* *“Kien fid-dinja, u d-dinja saret bih, imma d-dinja ma għarfitux”* (Ġw 1,10). M’hemmx agħar minn meta, fil-Knisja stess, lil Ġesù ma nagħrfuhx! Hu kien *qiegħed* ix-xatt, wieqaf, bħalma kien drabi oħra fiċ-ċenaklu (Ġw 20,19.26). L-istess Ġesù jagħmel lilu nnifsu preżenti fiċ-ċenaklu u fuq xatt il-baħar, fit-talb u fl-apostolat. Kontemplazjoni u azzjoni jingħaqdu flimkien.

Ġesù jidħol fi djalogu magħhom u jmur mill-ewwel għall-punt, għal dak li qed jgħixu f’dak il-mument partikulari: il-falliment, id-delużjoni, l-għejja tal-lejl bla frott, waqt li jibqa’ jsejħilhom *ħbieb* (ara: Ġw 15,15). Diġà b’dil-kelma jrid jurihom li hu magħhom, jifhimhom, iħoss magħhom.

L-appostli jkellmuh b’sinċerità. Ma jibżgħux jgħidulu: *le*, m’għandna xejn x’nieklu, ma qbadna xejn. Fuq din is-sinċerità tagħhom Ġesù jista’ jkompli jibni d-djalogu / ir-relazzjoni tiegħu magħhom u jagħmlilhom sejħa oħra: *“Waddbu x-xibka n-naħa tal-lemin tad-dgħajsa u ssibu”*. B’din il-kelma Ġesù qed jistedinhom għall-fidi, għall-fiduċja fih, f’kelma waħda għall-komunjoni miegħu. Il-komunjoni ma’ Ġesù tinkiseb bl-ubbidjenza għall-Kelma tiegħu (Ġw 15,7.10)! *Dawk waddbu x-xibka...* *“Mgħallem, għamilna lejl sħiħ nitħabtu u ma qbadna xejn. Imma la qiegħed tgħid int, ħa nkala x-xbiek!”* (Lq 5,5).

L-ewwel darba kienet fuq inizjattiva personali tagħhom li tefgħu x-xbiek; din id-darba jitfugħ fuq il-kelma ta’ Kristu. L-ewwel darba ma qabdu xejn; din id-darba ma felħux itellgħu x-xibka daqs kemm qabdu ħut! Huwa Ġesù li jimla d-dgħajsa tagħna bil-ħut!

Il-*qabda kbira* (*plēthos*), abbundanza, tindika l-milja. Hija l-*kotra ta’ frott* li Ġesù jwiegħed lil dawk li jibqgħu magħqudin miegħu bħal fergħa fid-dielja (Ġw 15,5).

**Kif niżlu l-art, raw li kien hemm xi faħam jaqbad, bil-ħut fuqu, u xi ftit ħobż. Qalilhom Ġesù: “Newlu ’l hawn xi ħutiet minn dawk li għadkom kemm qbadtu”. Xmun Pietru tala’ fid-dgħajsa u ġibed l-art ix-xibka mimlija b’mija u tlieta u ħamsin ħuta kbira... Qalilhom Ġesù: “Ejjew kulu!”.**

Waqt li jitlobhom inewlu l-ħut li għadhom kemm qabdu, Ġesù kien diġà ħejja għalihom in-nar bil-ħut fuqu u xi ftit ħobż. Waqt li jistedinna nagħmlu l-parti kollha tagħha, Ġesù jkun diġà ħa ħsieb għal kollox!

Permezz ta’ ħames ħobżiet u żewġ ħutiet Ġesù kien ħabbar u antiċipa l-Għid tiegħu (Ġw 6,9-11). Issa d-dixxipli jistgħu jifhmu aħjar id-diskors tiegħu fis-Sinagoga ta’ Kafarnahum (Ġw 6,26-59). Ġesù huwa l-ħobż mogħti lilna bħala ikel, imma huwa wkoll il-ħuta li toħroġ mill-baħar u tiġi fuq l-art u tmut biex tiġi mixwija u ssir ikel għalina: “Il-ħuta mixwija fuq il-ġamar tirrappreżenta lil Kristu fil-Passjoni tiegħu” (S. Wistin).

**Ġesù *ġie*, *ħa* l-ħobż u *tahulhom*; hekk ukoll għamel bil-ħut.**

Jirrepeti l-ġesti ewkaristiċi. Bl-Ewkaristija Ġesù jmantni l-Knisja tiegħu. Fl-Ewkaristija d-dixxipli jistgħu jagħrfuh (Ġw 21,12; Lq 24,30-31). Mal-ħobż u l-ħut li Ġesù jagħti, hemm il-ħut li qabdu l-appostli: mal-offerta tiegħu Ġesù jgħaqqad l-offerta tagħna, il-frott tas-sajda tagħna.

**Wara li kielu xi ħaġa, Ġesù qal lil Xmun Pietru: “Xmun bin Ġwanni, tħobbni int aktar minn dawn?” “Iva, Mulej,” wieġbu, “int taf li nħobbok”. Qallu: “Irgħa l-ħrief tiegħi... Irgħa n-nagħaġ tiegħi...”**

Għal darbtejn Ġesù juża l-kelma *agapáo* biex jitlob l-akbar imħabba minn Pietru. Hija l-imħabba li biha l-Missier ħabb id-dinja meta *bagħat lil Ibnu l-waħdieni* (Ġw 3,16) u l-istess imħabba li biha Ġesù *ħabb lil tiegħu li kienu fid-dinja* (Ġw 13,1). Imma għal darbtejn Pietru jwieġeb bil-kelma *philéo* li tfisser sempliċement tkun ħabib. It-tielet darba Ġesù jinżel għal-livell ta’ Pietru u jitlob minnu l-imħabba *philéo* li hu kien kapaċi jagħtih. Għal dan, Pietru jħoss għafsa ta’ qalb għax għaraf l-inkapaċità tiegħu li jagħti lil Ġesù dak li kien qed jitlob minnu u fl-istess ħin ra l-umiltà u l-imħabba li bihom Ġesù kien kapaċi jitbaxxa u jiġi jiltaqa’ miegħu fil-limiti tiegħu. L-imħabba titlob li tkun maħbuba, imma, fl-istess ħin, hija lesta tinsa lilha nfisha biex tilqa’ lil dak li tħobb. Din l-imħabba hi Ġesù!

Kien madwar in-nar li Pietru ċaħad lil Ġesù tliet darbiet (18,18) u issa mill-ġdid madwar in-nar jistqarr l-imħabba tiegħu għalih. Din id-darba n-nar tħejja minn Ġesù nnifsu. Huwa n-nar tal-Ispirtu li hu ġie jqabbad fuq l-art (Lq 12,49) u li waħdu kapaċi jagħti l-qawwa lil Pietru biex iħobb lil Ġesù, iwettaq il-missjoni li qed jafdalu (*Irgħa l-ħrief tiegħi... Irgħa n-nagħaġ tiegħi...*) u fuq kollox jagħti ħajtu għalih (*meta tixjieħ, int tiftaħ idejk u ħaddieħor iħażżmek u jieħdok fejn ma tkunx trid*...). Għax imqawwi minn dan in-nar, Ġesù jista’ jtennilu mill-ġdid: *“Ejja warajja!”*

**Meditatio**

- X’inhi s-sejħa/kariżma li l-Mulej qed jafdali fil-Knisja?... Inħossni qed

 ngħixha f’komunjoni ma’ ħuti u ma’ Ġesù?...

- X’ħin inħares lejn id-dgħajsa ta’ ħajti bħalissa, kif naraha: mimlija jew

 vojta?... Kif inħossni u kif inġib ruħi fil-fallimenti tiegħi?...

- Qed nibni ħajti fuq l-inizjattiva/xewqat/proġetti tiegħi jew fuq dak li qed

 jurini u jitlob minni l-Mulej?...

- Inħossni magħqud biżżejjed ma’ Ġesù biex nista’ nagħti ħafna frott?...

- X’tip ta’ mħabba qed jitlob minni Ġesù?... Lest li nagħtihielu?...

**Oratio - Contemplatio**

*Inpoġġi lili nnifsi f’riġlejn Ġesù, nurih id-dgħajsa tiegħi (vojta/mimlija)... Nisimgħu jkellimni, jistaqsini: “Tħobbni int aktar minn dawn?”... Inwieġbu b’sinċerità: “Mulej int taf kollox! Int taf li nħobbok!”...*